Sigríður Jónsdóttir skrifar 25. nóvember 2019 12:00 GaflaraleikhúsiðHöfundur : Gunnar HelgasonLeikgerð og leikstjórn : Björk JakobsdóttirLeikarar : Gríma Valsdóttir , Valgerður Guðnadóttir , Auðunn Sölvi Hugason , Ásgrímur Gunnarsson , Gunnar Helgason , Þórunn Lárusdóttir , Felix Bergsson , Matthías Davíð Matthíasson , Agla Bríet Einarsdóttir , Vera Stefánsdóttir og Thea Snæfríður KristjánsdóttirLeikmynd : Stígur SteinþórssonLýsing : Freyr VilhjálmssonBúningar , leikgervi og sviðshreyfingar : Björk JakobsdóttirFrumsamin tónlist og tónlistarhönnun : Hallur IngólfssonLagatextar : Hallur Ingólfsson , Þorsteinn Valdimarsson og Hjörleifur HjartarsonKlipping og hönnun á vídeóefni : Björk Jakobsdóttir og Vignir Daði Valtýsson Stella er alveg að missa þolinmæðina . Mamma hennar er að gera hana brjálaða með afskiptasemi og furðulegu háttalagi sem náði hámarki nýlega þegar hún tilkynnti heilli fermingarveislu að Stella væri byrjuð á blæðingum . Leikritið Mamma klikk ! í leikstjórn Bjarkar Jakobsdóttur var frumsýnt síðastliðinn mánuð í Gaflaraleikhúsinu í Hafnarfirði sem hefur einbeitt sér að barnaleikritum upp á síðkastið , sem er vel . Leikritið er samið upp úr vinsælli bókaseríu Gunnars Helgasonar en Björk gerir leikgerðina . Hér kemur fram gnægð af persónum sem margir þekkja en aðrir eru að kynnast í fyrsta skiptið . Söguþráður sýningarinnar snýst að mestu um leit Stellu að sátt við sjálfa sig og fjölskyldu sína , eitthvað sem allir geta tengt við . Handritið gengur upp að mestu en síðasti kaflinn er eins og klipptur úr öðru verki . Hugmyndin er fín , enda er mikil þörf á að kynna klassíska tónlist fyrir ungum áhorfendum , en hana hefði þurft að útfæra töluvert betur . Gríma Valsdóttir í hlutverki Stellu töfrar fram persónu sem er að feta sín fyrstu spor í tilveru fullorðinna , eins og allt ungt fólk . Stella er ekki orðin nægilega gömul til að hafa vit fyrir sjálfri sér en hefur fulla getu til að skilja að heimurinn er ekki sanngjarn . Allt þetta sýnir unga leikkonan afskaplega vel og hnýtir sýninguna fallega saman . Allt unga fólkið í sýningunni stendur sig með prýði og greinilegt að grasrótarvinna Gaflaraleikhússins er að skila sér margfalt . Grímu til halds og trausts er leikhópur sem samanstendur ekki einungis af ungu fólki að stíga sín fyrstu skref en líka reynslumiklum leikurum . Valgerður Guðnadóttir leikur hina títtræddu Mömmu klikk með miklum tilþrifum . Gunnar Helgason leikur Pabba prófessor sem virðist hafa meiri áhuga á sportbílum heldur en fræðilegum rannsóknum . Valgerður finnur mannlegu hliðina á sinni persónu en Gunnar leitar of mikið í auðveldar lausnir og spaug . Felix Bergsson mætir skeleggur á svið í hlutverki hins lumpna Hanna granna . Vandamálið við karakterinn er hversu óljós hann er . Sömuleiðis er Amma snobb , leikin af Þórunni Lárusdóttur , ekki nægilega afgerandi þó að hún sýni ágæta takta inn á milli . Bæði eru Felix og Þórunn fínustu leikarar og gera gott úr því sem í boði er en áhorfendur fá einungis snögga innsýn inn í innra líf þessara annars ágætu karaktera . Björk hefur í ansi mörg horn að líta þegar kemur að listrænni stjórnun sýningarinnar . Ekki einungis sinnir hún leikstjórn heldur hefur einnig umsjón með búningahönnun , leikgervum og sviðshreyfingum . Margt er vel leyst og heppnast í heildina nokkuð vel en óskandi væri að verkefnunum hefði verið útdeilt aðeins víðar til að skapa fjölbreyttari virkni á milli listrænna þátta . Stígur Steinþórsson sér um leikmyndina sem er fallega hönnuð en honum reynist erfitt að leysa breidd sviðsins í Gaflaraleikhúsinu . Sviðið er litríkt en oft frekar tómt á að líta . Fallegustu augnablikin eiga sér stað þegar sviðsmyndin opnast og fjölskyldutréð í bakgarðinum kemur í ljós . Tónlist Halls Ingólfssonar , sem og lagatexta , hefði mátt vefa og nýta betur inn í framvinduna , enda fín til síns brúks . Fjölskyldur eru alls konar og gallaðar . Mamma klikk ! minnir áhorfendur á að það er bara hið besta mál á meðan kærleikurinn er í fyrirrúmi . Blessunarlega eru ekki allir eins , annars væri lífið ansi leiðinlegt . Þó er þörf á betra jafnvægi milli skilaboðanna og skopsins . NIÐURSTAÐA : Fjörug og á köflum falleg fjölskyldusaga um umburðarlyndi .